
Informatīvais ziņojums
“Par Eiropas Savienības Eiropas lietu ministru 2026. gada 3.-4. septembra neformālajā sanāksmē izskatāmajiem jautājumiem”

[bookmark: _Hlk112832654]2026. gada 3.-4. septembrī Dublinā, Īrijā notiks Eiropas Savienības (turpmāk – ES) Eiropas lietu ministru neformālā sanāksme. Darba kārtībā ir iekļauti šādi jautājumi:
1. ES daudzgadu budžets 2028.-2034. gadam.
2. ES paplašināšanās.
3. Drošības mehānismi ES nākotnes līgumos.
4. Eiropas demokrātijas vairogs.

1. [bookmark: _Hlk221631993][bookmark: _Hlk221632049][bookmark: _Hlk142485377]ES daudzgadu budžets 2028.-2034. gadam
Sanāksmē plānota viedokļu apmaiņa par 2025. gada 16. jūlijā un 3. septembrī Eiropas Komisijas (turpmāk – EK) publicēto priekšlikumu nākamajam ES daudzgadu budžetam (turpmāk – MFF) laika posmam no 2028. līdz 2034. gadam. Saruna būs strukturēta divās diskusijās. Pirmās diskusijas fokuss būs uz konkurētspējas un drošības dimensijām MFF. Tās ietvaros kopā ar Eiropas Parlamenta Budžeta komitejas pārstāvjiem paredzēts apspriest, kādi konkurētspējas un drošības aspekti būtu prioritāri finansējami no ES budžeta, ņemot vērā dalībvalstu budžetu un privātā sektora lomu, kā arī to, kā fiskāli atbildīgā veidā nodrošināt, lai MFF visās tā kategorijās pienācīgi risinātu konkurētspējas un drošības jomas mērķus, vienlaikus panākot sinerģiju ar citām ES prioritātēm un mērķiem. Otrās diskusijas fokuss būs vērsts uz MFF izdevumu līdzsvaru starp visām kategorijām, kā arī konkrētiem finansējuma elementiem katrā kategorijā, kuriem būtu piešķirama prioritāte vai kuru finansējums būtu pārskatāms. 
Latvijas nostāja:
Saskaņā ar Latvijas Republikas nacionālo pozīciju Nr. 2 “Par Eiropas Savienības daudzgadu finanšu shēmu 2028.-2034. gadam”, kas apstiprināta Ministru kabinetā (turpmāk – MK) 2025. gada 16. decembrī un Saeimas Eiropas lietu komisijā (turpmāk – SELK) 17. decembrī, kas paredz šādas īpašās Latvijas Republikas intereses tālākajās sarunās:
· Jāturpina uzsvērt uz papildu finansējumu Latvijai saistībā ar Krievijas agresijas pret Ukrainu ietekmi un izaicinājumiem kā austrumu pierobežas valstij.
· Saglabāt EK priekšlikumā paredzēto finansējumu drošībai un aizsardzībai.
· Jāturpina uzsvērt uz iekļaujoša vai reģionāla kritērija paredzēšanu Eiropas Konkurētspējas fondā, lai nodrošinātu lielāku Latvijas uzņēmēju iespēju iesaistīties.
· Saglabāt Valstu un reģionu partnerības plāna piešķīrumus Latvijai vismaz esošajā EK priekšlikuma apjomā.
· Uzsvērt uz nepieciešamību pēc papildu finansējuma kopējās lauksaimniecības politikas aploksnē un iestāties par tādu piešķīrumu sadalījumu, kas nodrošina tiešo maksājumu izlīdzināšanu.
· Saglabāt pašreiz EK priekšlikumā piedāvāto finansējumu Eiropas infrastruktūras savienošanas instruments (CEF), tostarp transporta un militārās mobilitātes sadaļās.
Saskaņā arī ar:
Latvijas Republikas nacionālo pozīciju Nr. 1 “Par regulas priekšlikumu Valsts un reģionu partnerību plānu izveidei, Snieguma ietvara regulu un kohēzijas politikas saistošajām regulām  laika posmā no 2028.-2034. gadam”, kas apstiprināta MK 2026. gada 28. aprīlī un SELK 13. maijā.
Latvijas Republikas nacionālo pozīciju Nr. 1 “Priekšlikums Eiropas Parlamenta un Padomes regulai par Eiropas konkurētspējas fonda (EKF) izveidi, tostarp īpašās programmas aizsardzības pētniecības un inovācijas darbībām, ar ko atceļ regulas (ES) 2021/522, (ES) 2021/694, (ES) 2021/697, (ES) 2021/783 un groza regulas (ES) 2021/696, (ES) 2023/588, (ES) [EDIP]”, kas apstiprināta MK 2025. gada 23. septembrī un SELK 24. septembrī.
Latvijas Republikas nacionālo pozīciju Nr. 1 “Priekšlikums Eiropas Parlamenta un Padomes regulai, ar ko izveido instrumentu “Eiropa pasaulē””, kas apstiprināta MK 2025. gada 14. oktobrī un SELK 17. oktobrī.

1. [bookmark: _Hlk57195308][bookmark: _Hlk221632640]ES paplašināšanās
Sanāksmē plānota ES dalībvalstu, ES kandidātvalstu un potenciālo kandidātvalstu pārstāvju viedokļu apmaiņa par ES paplašināšanos. Paredzams, ka diskusijās tiks uzsvērta nepieciešamība kandidātvalstīm izpildīt kritērijus dalībai ES un nodrošināt neieciešamo reformu progresu un noturību. Savukārt pašai ES ir laicīgi jāīsteno iekšējās reformas, lai spētu efektīvi darboties pēc jaunu dalībvalstu pievienošanās. 
Šobrīd ES piešķīrusi kandidātvalsts statusu deviņām valstīm – Ukrainai, Moldovai, Gruzijai, Albānijai, Melnkalnei, Ziemeļmaķedonijai, Serbijai, Bosnijai un Hercegovinai un Turcijai. Pievienošanās sarunas ar Turciju ir iesaldētas kopš 2018. gada, kā arī sarunas ar Gruziju faktiski ir apturētas. ES perspektīva ir piešķirta arī Kosovai, tomēr piecas ES dalībvalstis, kas nav atzinušas Kosovu, neatbalsta tai kandidātvalsts statusa piešķiršanu.
Lielāko progresu iestāšanās sarunās ir uzrādījušas Melnkalne (slēgtas 18 sadaļas no 33) un Albānija (atvērti visi sarunu klasteri; slēgtas 3 sadaļas no 33). Melnkalne vēlas šogad slēgt visas atlikušās sarunu sadaļas un iestāties ES 2028. gadā, savukārt Albānijas mērķis ir pabeigt sarunas līdz 2027. gada beigām. Ar Ukrainu un Moldovu š.g. jūnijā un jūlijā tika atvērts 1. sarunu klasteris “Pamattiesības” un 6. sarunu klasteris “Ārējās attiecības”. Abas valstis konsekventi un neatlaidīgi turpina īstenot nepieciešamās reformas ceļā uz dalību ES. 
Š.g. jūlijā ES dalībvalstis diskutēja par 3. sarunu klastera “Konkurētspēja un iekļaujoša izaugsme” atvēršanu Serbijai, bet, ņemot vērā atšķirīgos dalībvalstu viedokļus, lēmums netika pieņemts. Pēdējā reize, kad Serbija atvēra jaunu sarunu klasteri, bija 2021. gada decembrī. 
Latvijas nostāja: 
· Paplašināšanās ir ES drošības garantija un stratēģiskā ES interese. 
· Paplašināšanās procesam jābalstās individuālā pieejā un kritēriju izpildē. 
· Visām ES kandidātvalstīm jāsaskaņo sava ārpolitika ar ES kopējo ārpolitiku un drošības politiku. Svarīga ir sankciju ievērošana un  saskaņotība ar ES vīzu politiku, tostarp atceļot bezvīzu režīmu ar Krieviju un Baltkrieviju.
· Iestājamies par tālākiem pozitīviem lēmumiem Ukrainas un Moldovas eirointegrācijas procesā, atbalstām pēc iespējas ātrāku visu sarunu klasteru atvēršanu ar Ukrainu un Moldovu. Abām valstīm ir jāuztur atbilstošs reformu temps un efektivitāte. 
· Novērtējam Melnkalnes un Albānijas sasniegto eirointegrācijas procesā. Šo valstu straujais progress ir piemērs arī citām Rietumbalkānu valstīm veikt nepieciešamās reformas.
Saskaņā ar nacionālo pozīciju Nr. 19 “Par Eiropas Savienības paplašināšanos”, kas apstiprināta Ministru kabinetā 2025. gada 9. decembrī un Saeimas Eiropas lietu komisijā 12. decembrī.

2. Drošības mehānismi ES nākotnes līgumos
Sanāksmē ir plānota neformāla ministriju diskusija par drošības mehānismu iekļaušanu ES nākotnes pievienošanās līgumos. Jautājums ir aktualizējies līdz ar darba uzsākšanu pie pievienošanās līguma projekta izstrādes Melnkalnei. Drošības mehānismu iekļaušanas ES nākotnes līgumos mērķis ir stiprināt esošo reformu noturību, tiesiskumu un aizsargāt ES pamatvērtības pēc kandidātvalstu pievienošanās ES. 
Latvijas nostāja: 
· Atbalstām drošības mehānismu iekļaušanu ES nākotnes pievienošanās līgumos, lai nodrošinātos pret regresu ES pamattiesību, vērtību un tiesiskuma jomās.  
· Atzīmējam, ka tiesiskuma un demokrātijas principus ir jāievēro gan esošajām ES dalībvalstīm, gan kandidātvalstīm.
· Iestāšanās līgumam ar Melnkalni ir jākalpo par paraugu nākamajiem kandidātvalstu līgumiem. Papildus ir jāvērtē arī katras kandidātvalsts specifiskā situācija un izaicinājumi tiesiskuma jomā. 

3. Eiropas demokrātijas vairogs
Plānota ministru viedokļu apmaiņa par jautājumiem, kas iekļauti Eiropas demokrātijas vairoga otrajā pīlārā – demokrātisko institūciju stiprināšana, brīvas un godīgas vēlēšanas, brīvi un neatkarīgi mediji. EK norāda uz negatīvu tendenci ES valstu informācijas vidē, kas saistīta ar pieaugošu informācijas manipulāciju. Īrijas prezidentūra vēlas dzirdēt dalībvalstu situāciju izvērtējumu un aicina dalīties ar labo praksi par efektīvākajiem risinājumiem. Diskusijas mērķis ir identificēt praktiskas valstu sadarbības iespējas un pievienoto vērtību, ko var sniegt ES.
Latvijas nostāja:
· Uzskatām, ka noturīga, kvalitatīva, stabila, neatkarīga un brīva mediju vide ir būtisks priekšnoteikums demokrātijas noturībai.
· Mūsu prioritārie darba virzieni ir dezinformācijas monitorings, dziļviltojumu identificēšana sociālajās platformās un kritiskās domāšanas veicināšana sabiedrībā. Tie ir svarīgākie priekšnoteikumi maldinošas informācijas atklāšanā.
· Atbalstām stratēģisku pieeju medijpratības stiprināšanai sabiedrībā, lai veicinātu noturību pret informācijas manipulāciju.
· Saskatām ES koordinējošo lomu informācijas apritē un labākās prakses piemēru apmaiņā. ES līmeņa pasākumiem jāpapildina nevis jādublē nacionālā mēroga aktivitātes. 
Saskaņā ar nacionālo pozīciju Nr.1 “Par kopīgo komunikāciju Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai par Eiropas demokrātijas vairogu: spēcīgu un noturīgu demokrātiju veicināšana”, kas apstiprināta Ministru kabinetā 2026. gada 24. februārī un Saeimas Eiropas lietu komisijā 27. februārī. 

Latvijas delegācija ES Eiropas lietu ministru 2026. gada 3.-4. septembra neformālajā sanāksmē

Delegācijas vadītājs:	Dace Melbārde, Ārlietu ministrijas parlamentārā sekretāre.
Delegācijas dalībnieki:	Mārtiņš Klīve, Ārlietu ministrijas ES koordinācijas un politiku departamenta direktors 


Iesniedzējs: ārlietu ministre							         Baiba Braže
Vīza: valsts sekretārs 						                     Andžejs Viļumsons

Lelde Ronimoisa, 67015966
lelde.ronimoisa@mfa.gov.lv

